फुटबलर्स मिसन टुगेदर स्थापना
नेपाललाई अन्तर्राष्ट्रिय फुटबलमा प्रतिनिधित्व गरेका खेलाडीहरू मिलेर ‘फुटबलर्स मिसन टुगेदर’ (एफएमटी) नामक संस्था स्थापना गरेका छन् ।
काठमाडौँ — नेपाललाई अन्तर्राष्ट्रिय फुटबलमा प्रतिनिधित्व गरेका खेलाडीहरू मिलेर ‘फुटबलर्स मिसन टुगेदर’ (एफएमटी) नामक संस्था स्थापना गरेका छन् ।अहिलेको फुटबल समाजलाई विगतको फुटबलसँग नजिक ल्याउन विविध कार्यक्रम गर्ने संकल्पसहित संस्थाको स्थापना गरिएको संस्थाका अध्यक्ष विष्णुगोपाल श्रेष्ठले बताए ।यसका लागि संघअन्तर्गत विभिन्न समिति पनि गठन भइसकेको छ । मंगलबार एक पत्रकार सम्मेलन गर्दै संस्थाको औपचारिक घोषणा भएको थियो । झन्डै ३ सय खेलाडीले नेपाललाई अन्तर्राष्ट्रिय स्तरमा प्रतिनिधित्व गरिसकेको र ती सबै खेलाडीको अभिलेख निकाल्ने योजना संस्थाले राखेको छ । यसबाहेक संस्थाले नेपाली राष्ट्रिय टोलीको कप्तानी सम्हालेका खेलाडीहरूको संस्मरण तयार पार्ने लक्ष्य लिएको अध्यक्ष श्रेष्ठले बताए ।